次韻潘德鄜山行
作者：史浩
朝代：宋

paragraphs: 學佛以佛魔，學儒爲儒縛。
胡不朝隠几，嗒焉似南郭。
是非風過耳，名利束高閣。
回視平生心，無乃亦大錯。
便當息萬緣，擺去如斧削。
神遊八極表，笑傲有餘樂。
山水得勝處，一攬襟量廓。
杖錫羣峰顛，宮殿浮碧落。
下瞰徐符岩，居然在山脚。
衆水會一澗，頹波瀉珠箔。
奔放出中塗，隠潭鍾萬壑。
轟如破蟄雷，急似晴空雹。
或復地中行，鳶飛魚自躍。
躋攀至飛電，乳竇知誰鑿。
向來因風絮，句法誠軟弱。
六花傾萬倉，千古無鎖鑰。
濛潤遍寰海，何止灑林薄。
憑欄眼欲眩，頓洗眵昏濁。
翻身上妙高，愈覺吟魂矍。
鑿齒對彌天，相視兩無怍。
祇恐星軺登，蕙帳聞怨鶴。